বিশদে এ খবরের পুনরাবৃত্তি আদা ব্যাপারীর কাজ নয়। আসলে তার কোনো প্রয়োজনও নেই। যে–প্রশ্নটা মনে এল তার কথাই বলি। এমন একটি মহাযজ্ঞে নারী কোথায়? নারী উদ্যোক্তা, নারী ব্যবসায়ীর সংখ্যা এবং তাদের কর্মযজ্ঞ দিনে দিনে বাড়ছে। পশু পালন এবং কৃষি কাজে নারীর ভূমিকা নিয়ে প্রশ্ন করার কিছু নেই। আদি কৃষক হিসেবে নারীর ঐতিহাসিক স্বীকৃতি রয়েছে। এক্ষেত্রে বিশেষ করে চামড়া ছাড়ানো থেকে মাংস কাটার কাজে নারীর হাতের কাজের দক্ষতা নিঃসন্দেহে প্রশ্নাতীত হবার কথা। মৌসুমী প্রশিক্ষণ দিয়ে উদ্যোক্তা নারী এক্ষেত্রে এখনও সক্রিয় হচ্ছেন না কেন? ৬০০ কোটি টাকার চামড়ার বাজারেও নারী নেই। অথচ চোখ বন্ধ করে নিশ্চিন্তে বলা যায় কোরবানির পশুর হাটে আসা অজস্র–অসংখ্য পশুর মধ্যে (আনুমানিক ৮৫ লক্ষ) এমন একটি পশুও নেই যার যত্নে কোনো নারীর হাত কাজ করেনি। বরং আমরা বলতে পারি বিষাক্ত মোটাতাজাকরণের বিরুদ্ধে দাঁড়ালে নারীই পারতো রুখে দাঁড়াতে। নারীর ক্ষমতায়ন বা সমতায়ন আসতে হবে সকল কাজে সমান অংশগ্রহণের মধ্য দিয়ে। মানুষের মর্যাদায় তার অভিষিক্ত হওয়ার পথ শুধু মৌখিক স্বীকৃতি বা দানের পথ নয়। সে–পথে আদৌ যে কিছু হবার নয় তা আর প্রমাণের অপেক্ষা রাখে না।